PRIJEDLOG

Temeljem članka 36. Uredbe Komisije (EU) 2017/2196 od 24. studenog 2017. o uspostavljanju mrežnog kodeksa za poremećeni pogon i ponovnu uspostavu elektroenergetskih sustava i Odluke Hrvatske energetske regulatorne agencije o davanju odobrenja na Pravila za obustavu i ponovno pokretanje tržišnih aktivnosti, klasa: xxxxx; ur.br.: xxxxx od dana xx. XX 2019. godine, Hrvatski operator prijenosnog sustava d.o.o. donosi

**PRAVILA ZA OBUSTAVU I PONOVNO POKRETANJE TRŽIŠNIH AKTIVNOSTI**

1. **OPĆE ODREDBE**

**Članak 1**.

1. Pravila za obustavu i ponovno pokretanje tržišnih aktivnosti (dalje: Pravila) utvrđuje Hrvatski operator prijenosnog sustava d.o.o. (dalje: HOPS) u skladu s člankom 36. Uredbe (EU) 2017/2196 od 24. studenog 2017. o uspostavljanju mrežnog kodeksa za poremećeni pogon i ponovnu uspostavu elektroenergetskih sustava (dalje: NC E&R).
2. Ovim Pravilima utvrđuju se načela kojih se HOPS treba pridržavati u slučaju da se treba obustaviti jedna ili više tržišnih aktivnosti u skladu s člankom 35. NC E&R, postupci koje će HOPS primijeniti za ponovno pokretanje obustavljenih tržišnih aktivnosti u skladu s člankom 37. NC E&R, te komunikacijski postupak u skladu s člankom 38. NC E&R.

**Članak 2.**

(1) U skladu s uvodnim odredbama NC E&R, operatori prijenosnih sustava su odgovorni za održavanje kontinuiteta tržišta električne energije, tijekom poremećenog pogona, raspada sustava ili stanja ponovne uspostave sustava i samo kao posljednju preostalu mjeru bi smjeli obustaviti tržišne aktivnosti i s njima povezane procese. Potrebno je uspostaviti jasne, objektivne i usklađene uvjete pod kojima se provodi obustava i ponovna uspostava normalnog funkcioniranja tržišta električne energije.

(2) S obzirom na izvanredne i nepredvidive situacije u kojima se tržišne aktivnosti mogu obustaviti, ova Pravila definiraju opća načela postupanja i u situacijama koje Pravila izrijekom ne spominju.

**Članak 3.**

(1) Ova Pravila uzimaju u obzir postojeći pravni okvir u Republici Hrvatskoj naročito Zakon o tržištu električne energije , Mrežna pravila prijenosnog sustava, Pravila organiziranja tržišta električne energije (dalje: POTEE), te Pravila o uravnoteženju elektroenergetskog sustava (dalje: POUEES).

(3) Ova Pravila uzimaju u obzir Plan obrane elektroenergetskog sustava od velikih poremećaja (dalje: Plan obrane), koji donosi HOPS u skladu s NC E&R, osiguravajući maksimalnu učinkovitost ponovne uspostave normalnog pogona nakon poremećaja koji se mogu dogoditi u elektroenergetskom sustavu.

**Članak 4.**

Ova Pravila su u najvećoj mogućoj mjeri dosljedna s:

* pravilima o pružanju prekozonskog kapaciteta unutar predmetnih regija za proračun kapaciteta;
* pravilima u skladu s kojima pružatelj usluge uravnoteženja pruža kapacitet uravnoteženja i ponude uravnoteženja energije unutar predmetnih regija uravnoteženja (propisano u POUEES-u);
* pravilima u skladu s kojima voditelj bilančne grupe pruža uravnoteženu poziciju na kraju razdoblja dan unaprijed (propisano u POTEE);
* pravilima za mijenjanje pozicija bilančnih grupa (propisano u POTEE) i
* pravilima za dostavljanje ugovornih rasporeda (propisano u POTEE).

**II. ZNAČENJE POJEDINIH IZRAZA, POJMOVA I TUMAČENJE**

**Članak 5.**

* + 1. Izrazi koji se koriste u ovim Pravilima imaju značenje utvrđena u zakonima kojima se uređuje energetski sektor, tržište električne energije te u propisima donesenim temeljem tih zakona.
		2. Izrazi koji se koriste u ovim Pravilima imaju značenje kako je navedeno u članku 3. Uredbe Komisije (EU) 2017/1485 od 2. kolovoza 2017. o uspostavljanju smjernica za pogon elektroenergetskog prijenosnog sustava (dalje: SO GL), članku 3. NC E&R, članku 2. Uredbe Komisije (EU) 2017/2195 оd 23. studenoga 2017. o uspostavljanju smjernica za električnu energiju uravnoteženja (dalje: Uredba EB GL), člankom 2. Uredbe Komisije (EU) 2015/1222 оd 24. srpnja 2015. o uspostavljanju smjernica za dodjelu kapaciteta i upravljanje zagušenjima (Uredba CACM), članku 2. Uredbe (EU) 2019/943 Europskog parlamenta i Vijeća od 5. lipnja 2019. o unutarnjem tržištu električne, članku 2. Direktive (EU) 2019/944 Europskog parlamenta i Vijeća od 5. lipnja 2019. o zajedničkim pravilima za unutarnje tržište električne energije i izmjeni Direktive 2012/27/EU i članku 2. Uredbe Komisije (EU) 543/2013 od 14. lipnja 2013. o dostavi i objavi podataka o troškovima električne energije i o izmjeni Priloga I. Uredbi (EZ) br. 714/2009 Europskog parlamenta i Vijeća.
		3. Ukoliko kontekst ne ukazuje na drugačije:
* jednina ukazuje na množinu i obrnuto,
* naslovi su stavljeni samo radi lakšeg čitanja i nemaju pravnog značaja,
* svako pozivanje na bilo koju zakonsku odredbu uključuje i bilo koju promjenu zakonske odredbe onda kada ona stupi na snagu.

**III. PRAVILA ZA OBUSTAVU TRŽIŠNIH AKTIVNOSTI**

**Članak 6.**

(1) Pojedine tržišne aktivnosti iz članka 7. ovih Pravila mogu biti obustavljene u sljedećim situacijama:

* + u slučaju pogonskog stanja raspada sustava;
	+ ako je HOPS iscrpio sve mogućnosti koje mu pruža tržište, te bi se nastavkom tržišnih aktivnosti u poremećenom pogonu narušio ili pogoršao jedan ili više uvjeta kojim se taj poremećeni pogon definira u skladu sa SO GL čl. 18(3):
		- postoji najmanje jedno narušavanje graničnih vrijednosti pogonskih veličina (napona, struje i/ili struje kratkog spoja),
		- frekvencija ne ispunjava kriterije ni za normalni pogon niti za ugroženi normalni pogon,
		- aktivirana je najmanje jedna mjera iz HOPS-ova Plana obrane sustava, koji je sastavni dio Plana obrane,
		- postoji kvar u funkcioniranju alata, načina i mogućnosti ključnih za sigurno vođenje elektroenergetskog sustava (dalje: EES) zbog kojeg su ti alati, načini i mogućnosti nedostupni dulje od 30 minuta;
	+ ako bi se nastavkom tržišnih aktivnosti znatno smanjila djelotvornost procesa ponovne uspostave sustava u stanje normalnog ili ugroženog normalnog pogona;
	+ ako nisu dostupni alati i komunikacijska sredstva koja su HOPS-u nužna za provođenje tržišnih aktivnosti.

(2) Situacije iz stavka (1) ovog članka procjenjuju se objektivno definiranim parametrima iz stavka (3) ovog članka koji uzimaju u obzir sljedeće:

1. postotak isklopa opterećenja u regulacijskom području HOPS-a, to jest:
* nemogućnost znatnog dijela bilančnih grupa da ostanu uravnoteženi ili
* nužnost da se HOPS ne pridržava uobičajenih procesa uravnoteženja radi provedbe učinkovite ponovne uspostave normalnog pogona;
1. postotak isklopa proizvodnje u regulacijskom području HOPS-a koja odgovara manjku sposobnosti znatnog dijela bilančnih grupa da održavaju svoju uravnoteženost;
2. udio i geografsku raspodjelu neraspoloživih elemenata prijenosnog sustava, to jest:
* desinkronizaciju znatnog dijela regulacijskog područja HOPS-a zbog čega su uobičajeni procesi uravnoteženja kontraproduktivni ili
* smanjenje prekozonskog kapaciteta na nulu na granicama zone trgovanja;
1. manjak sposobnosti sljedećih zahvaćenih subjekata u izvršavanju svojih tržišnih aktivnosti zbog uzroka koji su izvan njihove kontrole:
* bilančnih grupa,
* pružatelja usluge uravnoteženja sustava,
* nominiranih operatora tržišta el. energije (dalje: NEMO) i ostalih subjekata zaduženih ili ovlaštenih za izvršavanje tržišnih funkcija u skladu s CACM,
* HEP - Operatora distribucijskog sustava (dalje: HEP ODS-a) i eventualnih operatora zatvorenih distribucijskih sustava priključenih na prijenosni sustav;
1. nepostojanje alata i komunikacijskih sredstava nužnih za:
* povezivanje dan unaprijed tržišta električne energije ili unutardnevno povezivanje tržišta električne energije ili bilo koji eksplicitni postupak dodjele prekozonskog kapaciteta ili
* proces ponovne uspostave frekvencije ili
* proces uspostave zamjenskih rezervi ili
* osiguravanje uravnotežene pozicije nakon vremena zatvaranja tržišta električne energije za dan unaprijed koje pruža voditelj bilančne grupe i promjene te pozicije ili
* dostavljanje ugovornih rasporeda tržišnih sudionika sukladno POTEE-u.

(3) Objektivno definirani parametri su sljedeći:

1. postotak isklopa opterećenja u regulacijskom području HOPS-a,
2. postotak bilančnih grupa koje su spriječene u izvršavanju svojih tržišnih aktivnosti zbog uzroka koji su izvan njihove kontrole,
3. postotak pružatelja usluge uravnoteženja sustava koji su spriječeni u izvršavanju svojih tržišnih aktivnosti zbog uzroka koji su izvan njihove kontrole,
4. spriječenost NEMO-a u izvršavanju svojih tržišnih aktivnosti zbog uzroka koji su izvan njegove kontrole,
5. nepostojanje pojedinog alata zajedno s odgovarajućim komunikacijskim sredstvom.

(4) S obzirom na veliku korelaciju, objektivno definiranim parametrom „postotak isklopa opterećenja u regulacijskom području HOPS-a“ ocjenjuje se:

* postotak isklopa opterećenja u regulacijskom području HOPS-a, u skladu sa stavkom (2) točkom 1. ovog članka,
* postotak isklopa proizvodnje u regulacijskom području HOPS-a koja odgovara manjku sposobnosti znatnog dijela bilančnih grupa da održavaju svoju uravnoteženost, u skladu sa stavkom (2) točkom 2. ovog članka,
* udio i geografska raspodjela neraspoloživih elemenata prijenosnog sustava, u skladu sa stavkom (2) točkom 3. ovog članka.

(5) Ukoliko se objektivno definiranim parametrom iz stavka (4) ovog članka ocjenjuje nastup jedne od situacija iz stavka (1) ovog članka, onda se vrijednost parametra od najmanje 50% uzima dovoljnom da se proglasi da je nastupila situacija relevantna za obustavu pojedine tržišne aktivnosti.

(6) Objektivno definiranim parametrom iz stavka (3) točke 2. ovog članka ocjenjuje se postotak bilančnih grupa koje su spriječene u izvršavanju svojih tržišnih aktivnosti zbog uzroka koji su izvan njihove kontrole, u skladu sa stavkom (2) točkom 4. ovog članka.

(7) Ukoliko se objektivno definiranim parametrom iz stavka (6) ovog članka ocjenjuje nastup jedne od situacija iz stavka (1) ovog članka, onda se vrijednost parametra od najmanje 50% uzima dovoljnom da se proglasi da je nastupila situacija relevantna za obustavu pojedine tržišne aktivnosti.

(8) Objektivno definiranim parametrom iz stavka (3) točke 3. ovog članka ocjenjuje se postotak pružatelja usluge uravnoteženja sustava koji su spriječeni u izvršavanju svojih tržišnih aktivnosti zbog uzroka koji su izvan njihove kontrole, u skladu sa stavkom (2) točkom 4. ovog članka.

(9) Ukoliko se objektivno definiranim parametrom iz stavka (8) ovog članka ocjenjuje nastup jedne od situacija iz stavka (1) ovog članka, onda se vrijednost parametra od najmanje 50% uzima dovoljnom da se proglasi da je nastupila situacija relevantna za obustavu pojedine tržišne aktivnosti.

(10) Objektivno definiranim parametrom iz stavka (3) točke 4. ovog članka ocjenjuje se spriječenost NEMO-a u izvršavanju svojih tržišnih aktivnosti zbog uzroka koji su izvan njegove kontrole, u skladu sa stavkom (2) točkom 4. ovog članka.

(11) Ukoliko se objektivno definiranim parametrom iz stavka (10) ovog članka ocjenjuje nastup jedne od situacija iz stavka (1) ovog članka, onda se spriječenost bar jednog NEMO-a u izvršavanju svojih tržišnih aktivnosti zbog uzroka koji su izvan njegove kontrole uzima dovoljnom da se proglasi da je nastupila situacija relevantna za obustavu pojedine tržišne aktivnosti.

(12) Objektivno definiranim parametrom iz stavka (3) točke 5. ovog članka ocjenjuje se nepostojanje pojedinog alata zajedno s odgovarajućim komunikacijskim sredstvom, u skladu sa stavkom (2) točkom 5. ovog članka.

(13) Ukoliko se objektivno definiranim parametrom iz stavka (12) ovog članka ocjenjuje nastup situacije iz stavka (1) ovog članka, onda se nepostojanje alata zajedno s odgovarajućim komunikacijskim sredstvom potrebnog za izvršavanje pojedine tržišne aktivnosti uzima dovoljnim da se proglasi da je nastupila situacija relevantna za obustavu pojedine tržišne aktivnosti.

(14) Objektivno definirane parametre iz stavka (3) ovog članka koje nije moguće utvrditi ili izmjeriti, na temelju informacija kojima raspolaže, HOPS procjenjuje u stvarnom vremenu.

(15) Zadovoljenjem kriterija za obustavu tržišne aktivnosti ne postoji obveza obustave bilo koje tržišne aktivnosti, niti obustava više tržišnih aktivnosti mora biti provedena istovremeno. HOPS ima pravo odlučiti koja tržišna aktivnost treba biti obustavljena u skladu s određenom situacijom i na koliko dugo. Pri tom se HOPS koordinira s drugim uključenim stranama, ovisno o konkretnoj tržišnoj aktivnosti.

**Članak 7.**

Na temelju NC E&R i preporuka za provedbu NC E&R-a s razine ENTSO-E, HOPS je na hrvatskom tržištu električne energije prepoznao sljedeće tržišne aktivnosti kao aktivnosti koje je moguće obustavljati u situacijama navedenim u članku 6. stavku (1):

* + - * pružanje prekozonskog kapaciteta za dodjelu kapaciteta na odgovarajućim granicama zone trgovanja, za svaku tržišnu vremensku jedinicu u kojoj se očekuje da prijenosni sustav neće biti vraćen u normalni pogon ili ugroženi normalni pogon,
			* ponude rezerviranog kapaciteta za uravnoteženje EES-a i ponude energije uravnoteženja unutar predmetnih regija za proračun kapaciteta koje provodi pružatelj usluge uravnoteženja,
			* zadovoljenje uravnotežene pozicije nakon vremena zatvaranja tržišta električne energije za dan unaprijed (kako je propisano u POTEE), koje pruža voditelj bilančne grupe,
			* mijenjanje tržišnih pozicija bilančnih grupa,
			* dostavljanje ugovornih rasporeda,
			* dodjela dugoročnih prekozonskih kapaciteta,
			* povezivanje tržišta električne energije za dan unaprijed,
			* unutardnevno povezivanje tržišta električne energije,
			* unutardnevno trgovanje na Hrvatskoj burzi električne energije (dalje: CROPEX) unutar Hrvatske,
			* nabava usluga uravnoteženja u skladu s člancima 29.- 35. Uredbe EB GL.

**Članak 8.**

HOPS neće obustaviti uslugu dodjele prekozonskog kapaciteta na odgovarajućim granicama hrvatske zone trgovanja, za svaku tržišnu vremensku jedinicu u kojoj se očekuje da prijenosni sustav neće biti vraćen u normalni pogon ili ugroženi normalni pogon, ali zadržava pravo da prekozonski kapacitet ponuđen u postupcima eksplicitne i/ili implicitne dodjele bude spušten na nulu ukoliko takva mjera može pomoći povratku sustava u stanje normalnog ili ugroženog normalnog pogona.

**Članak 9.**

(1) HOPS neće obustaviti tržišnu aktivnost ponude rezerviranog kapaciteta za uravnoteženje EES-a i ponude energije uravnoteženja unutar predmetnih regija za proračun kapaciteta koje provodi pružatelj usluge uravnoteženja.

(2) U slučaju sudjelovanja u aktivaciji ponuda energije uravnoteženja sa zajedničke liste ekonomskog prvenstva, HOPS može ponude energije uravnoteženja koje su proslijeđene optimizacijskoj funkciji za aktivaciju proglasiti neraspoloživima za aktivaciju drugim operatorima prijenosnih sustava (dalje: OPS), u skladu s člankom 29, stavkom (4) Uredbe Komisije (EU) 2017/2195 u situacijama navedenima u članku 6. stavku 1. ovih Pravila.

**Članak 10.**

HOPS može obustaviti tržišnu aktivnost zadovoljenje uravnotežene pozicije nakon vremena zatvaranja tržišta električne energije za dan unaprijed (kako je propisano u POTEE), koje pruža voditelj bilančne grupe, u situaciji kad alati i komunikacijska sredstva potrebna za zaprimanje ugovornih rasporeda dostavljenih od strane voditelja bilančnih grupa nisu raspoloživi HOPS-u.

**Članak 11.**

HOPS može bez odgode obustaviti tržišnu aktivnost mijenjanja tržišnih pozicija bilančnih grupa pod uvjetom da je proglašeno stanje raspada sustava.

**Članak 12.**

HOPS može obustaviti tržišnu aktivnost dostavljanja ugovornih rasporeda, u situaciji kad alati i komunikacijska sredstva potrebna za zaprimanje ugovornih rasporeda nisu raspoloživi HOPS-u.

**Članak 13.**

(1) Dodjelu dugoročnih prekozonskih kapaciteta u ime HOPS-a provode ovlašteni dražbeni uredi.

(2) Dodjela dugoročnih prekozonskih kapaciteta radi se u skladu s pravilima za dodjelu koja vrijede za odgovarajuću granicu između hrvatske zone trgovanja i drugih zona trgovanja. Odgovarajuća pravila za dodjelu uključuju i pravila za eventualnu obustavu ove tržišne aktivnosti.

(3) Relevantne informacije vezane za tržišnu aktivnost iz stavka 1. ovog članka sa zainteresiranim uključenim stranama dijele se u skladu s pravilima za dodjelu koja vrijede za odgovarajuću granicu između hrvatske zone trgovanja i drugih zona trgovanja.

**Članak 14.**

U slučaju da u LFC području u nadležnosti HOPS-a i/ili nekog drugog OPS-a s kojim HOPS sudjeluje u povezivanju tržišta dan unaprijed bude proglašeno stanje raspada sustava ili poremećenog pogona ili bude ispunjen neki od kriterija za obustavu tržišnih aktivnosti, nadležni OPS i NEMO-i trebaju, nakon međusobne koordinacije i ovisno o razumnoj procjeni vremena potrebnog za povratak u stanje normalnog pogona, primijeniti alternativne postupke (engl. fall-back) kako je definirano u odgovarajućim pravilima povezivanja tržišta dan unaprijed. Ovisno o tim pravilima, to bi moglo značiti i obustavu povezivanja tržišta dan unaprijed odmah nakon provedene koordinacije.

**Članak 15.**

U slučaju da u LFC području u nadležnosti HOPS-a i/ili nekog drugog OPS-a s kojim HOPS sudjeluje u unutardnevnom povezivanju tržišta bude proglašeno stanje raspada ili poremećenog pogona ili bude ispunjen neki od kriterija za obustavu tržišnih aktivnosti, nadležni OPS-ovi i NEMO-i trebaju, nakon međusobne koordinacije i ovisno o razumnoj procjeni vremena potrebnog za povratak u stanje normalnog pogona, primijeniti alternativne postupke (engl. fall-back) kako je definirano u odgovarajućim pravilima unutardnevnog povezivanja tržišta. Ovisno o tim pravilima, to bi moglo značiti i obustavu unutardnevnog povezivanja tržišta odmah nakon provedene koordinacije.

**Članak 16.**

(1) Tržišnu aktivnost unutardnevnog trgovanja na CROPEX-u unutar Hrvatske može obustaviti CROPEX u skladu važećim Pravilima Unutardnevnog tržišta.

(2) U donošenju odluke o obustavi CROPEX se savjetuje sa HOPS-om, uvažavajući moguće obustave drugih tržišnih aktivnosti propisanih ovim Pravilima.

**Članak 17.**

(1) HOPS neće obustaviti tržišnu aktivnost nabave usluga uravnoteženja u skladu s člancima 29.- 35. Uredbe EB GL.

(2) U slučajevima kako su navedeni u članku 6. stavku 1., te ukoliko sudjeluje u aktivaciji ponuda energije uravnoteženja sa zajedničke liste ekonomskog prvenstva, HOPS može ponude energije uravnoteženja koje su proslijeđene optimizacijskoj funkciji za aktivaciju proglasiti neraspoloživima za aktivaciju drugim OPS-ovima, u skladu s člankom 29. stavkom 14. Uredbe EB GL.

**Članak 18.**

HOPS će sve relevantne informacije vezane za tržišne aktivnosti iz članaka 8. , 9., 10., 11., 12., 14., 15., 16. i 17. ovih Pravila, podijeliti sa svim zainteresiranim uključenim stranama u skladu s poglavljem V. Komunikacijski postupak.

**IV. PRAVILA ZA PONOVNO POKRETANJE TRŽIŠNIH AKTIVNOSTI**

**Članak 19.**

(1) HOPS može ponovno pokrenuti tržišnu aktivnost (ili dati suglasnost za pokretanje ukoliko je nositelj tržišne aktivnost neko drugo tijelo) ako su ispunjeni sljedeći uvjeti:

* + - * hrvatski EES ne nalazi se u niti jednoj situacije iz članka 6. stavak (1) ovih Pravila,
			* hrvatski EES se nalazi u pogonskom stanju normalnog ili ugroženog normalnog pogona,
			* kriteriji za obustavu tržišne aktivnosti prema objektivno definiranim parametrima više nisu ispunjeni, s tim da se parametar iz članka 6. stavka (4). smatra ispunjenim dok god je opterećenje ispod 70% od očekivanog opterećenja u slučaju da se raspad sustava nije dogodio,
			* sve relevantne informacije su pružene svim uključenim stranama u skladu s poglavljem Komunikacijski postupak ,
			* tržišni sudionici su u dovoljnoj mjeri potvrdili spremnost za ponovno pokretanje tržišne aktivnosti.

(2) U određivanju vremena ponovnog pokretanja tržišne aktivnosti uzimaju se u obzir potreba da tržišni sudionici budu na vrijeme informirani i potreba da tržišne aktivnosti budu pokrenute što prije moguće.

(3) Ukoliko je obustavljeno više tržišnih aktivnosti, redoslijed ponovnog pokretanja se ne određuje unaprijed, nego se u koordinaciji s relevantnim uključenim stranama određuje redoslijed koji će osigurati da prijelaz sa stanja obustave prema stanju normalnog odvijanja tržišne aktivnosti bude bez ugrožavanja pogona sustava. Pri tom se uzima u obzir i uobičajeni vremenski tijek odvijanja tržišnih aktivnosti, tj. standardni postupci koji se svakodnevno odvijaju u zakazano vrijeme.

**V. KOMUNIKACIJSKI POSTUPAK**

**Članak 20.**

(1) Komunikacijski postupak treba svim uključenim stranama informacije vezane za obustavu i ponovno pokretanje tržišnih aktivnosti prenijeti istovremeno, u uvjetima kad svi uobičajeni komunikacijski kanali možda nisu raspoloživi, te se stoga kao poželjni način dijeljenja informacija koristi slanje poruka elektroničkom poštom i/ili objava na internetskim stranicama, ali su u slučaju nedostupnosti mogući i drugi načini komunikacije (telefon, fax, društvene mreže, razni servisi za razmjenu poruka itd.).

(2) Sve informacije se po potrebi ažuriraju, po mogućnosti istim komunikacijskim kanalima kojim su i inicijalno poslane.

(3) Sve uključene strane su obvezni imati ažurnu listu i kontakt podatke ostalih uključenih strana koje su dužni obavještavati u skladu s ovim Pravilima.

**Članak 21.**

Komunikacijski postupak podrazumijeva razmjenu informacija HOPS-a i sljedećih uključenih strana:

- OPS-ova unutar regija za proračun kapaciteta kojima HOPS pripada,

- OPS-ova s kojima HOPS ima dogovorene mehanizme koordinacije uravnoteženja,

- NEMO i ostalih subjekata zaduženih ili ovlaštenih za izvršavanje tržišnih funkcija u skladu s Uredbom (EU) 2015/1222 unutar HOPS-ovog LFC područja (Hrvatski operator tržišta električne energije, CROPEX),

- OPS-ova regulacijskog bloka frekvencije i snage razmjene kojima HOPS pripada,

- izvođača koordiniranog proračuna kapaciteta za regije za proračun kapaciteta kojima HOPS pripada,

- voditelja bilančnih grupa,

- pružatelja usluge uravnoteženja,

- HEP ODS-a i eventualnih operatora zatvorenih distribucijskih sustava priključenih na prijenosni sustav,

- HERA-e.

**Članak 22.**

(1) Kroz komunikacijski postupak HOPS obavještava zainteresirane uključene strane iz članka 21. ovih Pravila o:

- obustavi pojedinih tržišnih aktivnosti,

- tijeku procesa i najboljoj procjeni vremena i datuma ponovne uspostave prijenosnog sustava,

- ponovnoj uspostavi normalnog ili ugroženog normalnog pogona prijenosnog sustava,

- najboljoj procjeni, a kasnije i trenutku ponovnog pokretanja obustavljenih tržišnih aktivnosti,

- ispravnosti alata i komunikacijskih sredstava potrebnih za odvijanje tržišnih aktivnosti,

- ostale potrebne informacije.

(2) Po potrebi HOPS ima pravo komunikacijskim postupkom zatražiti i dostavu informacija:

- od tržišnih sudionika podatke o ispravnosti alata i komunikacijskih sredstava potrebnih za odvijanje tržišnih aktivnosti

**Članak 23.**

(1) Kroz komunikacijski postupak, NEMO-i i ostali subjekti imenovani za izvršavanje tržišnih funkcija u skladu s Uredbom CACM i Uredbom Komisije (EU) 2016/1719 оd 26. rujna 2016. o uspostavljanju smjernica za dugoročnu dodjelu kapaciteta (dalje: Uredba FCA) obavješćuju ostale zainteresirane uključene strane o:

- obustavi tržišnih aktivnosti,

- najboljoj procjeni vremena i datuma ponovnog pokretanja tržišnih aktivnosti,

- ponovno pokrenutoj tržišnoj aktivnosti,

- ispravnosti alata i komunikacijskih sredstava potrebnih za odvijanje tržišnih aktivnosti.

(2) Po potrebi NEMO-i i ostali subjekti imenovani za izvršavanje tržišnih funkcija u skladu s Uredbom CACM i Uredbom FCA mogu komunikacijskim postupkom zatražiti i dostavu informacija:

- od tržišnih sudionika podatke o ispravnosti alata i komunikacijskih sredstava potrebnih za odvijanje tržišnih aktivnosti.

**Članak 24.**

Sve uključene strane navedene u članku 21. osim HERA-e dužne su obavještavati o ispravnosti alata i komunikacijskih sredstava potrebnih za odvijanje tržišnih aktivnosti.

**VI. ZAVRŠNE ODREDBE**

**Članak 25.**

(1) Za tumačenje ovih Pravila nadležan je HOPS.

(2) U slučaju potrebe za izmjenama i/ili dopunama ovih Pravila, HOPS samoinicijativno ili na prijedlog HERA-e, pokreće postupak izmjena i/ili dopuna ovih Pravila.

(3) Ova Pravila stupaju na snagu danom objave na internetskim stranicama HOPS-a.

U Zagrebu, \_\_\_\_\_\_\_\_\_\_\_\_\_\_\_\_\_ Predsjednik Uprave

dr.sc. Tomislav Plavšić